ออกใบสั่ง 4 หมื่น-แต่มาจ่ายแค่ 4 พัน 
เมื่อวันที่ 2 ก.ค. พ.ต.อ.กิตติ อริยานนท์ รอง ผบก.จร. กล่าวว่า จากการตรวจจับผู้กระทำความผิดด้วยกล้องเลนเชนจ์กว่า 1 เดือนแล้ว พบว่า ขณะนี้อัตราการกระทำความผิดของประชาชนลดลงกว่าร้อยละ 50 โดยในช่วงแรกมีผู้ฝ่าฝืนในช่วงทดลอง 20,000 ราย ขณะนี้พบมีประชาชนที่ยังฝ่าฝืน 10,000 รายเท่านั้น โดยจุดที่พบว่ายังมีการฝ่าฝืนเป็นจำนวนมากอยู่ที่บริเวณถนนแจ้งวัฒนะ ฝั่งขาออก เชิงสะพานข้ามแยกศูนย์ราชการ, สะพานข้ามวงเวียนบางเขน, ทางลงอุโมงค์ดินแดง, สะพานข้ามแยกบรมราชชนนี ทั้งนี้ จากการตรวจสอบพบว่า รถตู้สาธารณะยังคงฝ่าฝืนเป็นจำนวนมาก รองลงมาคือ รถยนต์ส่วนบุคคล นอกจากนี้ยังพบว่าจุดที่มีกล้องเลนเชนจ์ไม่มีปัญหาเรื่องอุบัติเหตุเหมือนที่ผ่านมา รวมทั้งสภาพการจราจรในช่วงคอสะพาน ทางลงอุโมงค์ยังเคลื่อนตัวได้ดี เนื่องจากไม่มีกรณีปาดเบียดคอสะพาน ซึ่งส่งผลต่อสภาพการจราจรอย่างมาก,ส่วนการออกใบสั่งนั้น ตำรวจได้ออกใบสั่งไปแล้วกว่า 40,000 ราย มีประชาชนมาชำระค่าปรับตรงเวลาตามที่กฎหมายกำหนดประมาณร้อยละ 10 หรือ 4,000 ราย ส่วนรายที่ยังไม่มาดำเนินการเจ้าหน้าที่ได้ส่งหนังสือแจ้งเตือนให้มาชำระค่าปรับไปแล้วตั้งแต่วันที่ 24 มิ.ย. โดยผู้ที่ได้รับหนังสือแจ้งเตือนจะต้องมาชำระค่าปรับภายในวันที่ 9 ก.ค.นี้ หากไม่มาจะรวบรวมข้อมูลของผู้ที่ฝ่าฝืนไปยังกรมการขนส่งทางบก เพื่อแจ้งให้นายทะเบียนทราบข้อมูล หากเจ้าของรถมาขอยื่นชำระภาษีประจำปี เจ้าหน้าที่จะได้แจ้งแก่เจ้าของรถทราบว่า มียอดค้างชำระค่าปรับ ซึ่งในกรณีดังกล่าวจะไม่มีการอายัดการชำระภาษีชั่วคราว เพราะระบบการเชื่อมข้อมูลกับขนส่งฯยังไม่เรียบร้อย.
จากการตรวจจับผู้กระทำความผิดด้วยกล้องเลนเชนจ์กว่า 1 เดือนแล้ว พบว่า ขณะนี้อัตราการกระทำความผิดของประชาชนลดลงกว่าร้อยละ 50 โดยในช่วงแรกมีผู้ฝ่าฝืนในช่วงทดลอง 20,000 ราย
กล้องเลนเชนจ์,ใบสั่ง,จ่ายค่าปรับ,ใบสั่งจราจร,กรมขนส่ง